TARYBOS REGLAMENTAS (EB) Nr. 1197/2009
2009 m. lapkričio 30 d.
iš dalies keičiantis Reglamentą (EB) Nr. 2115/2005, nustatantį juodojo paltuso išteklių atkūrimo planą Šiaurės vakarų Atlanto žvejybos organizacijoje
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
2005 m. gruodžio 20 d. Tarybos reglamentu (EB) Nr. 2115/2005 (1) įgyvendinamas Šiaurės vakarų Atlanto žvejybos organizacijos (toliau - NAFO) patvirtintas juodųjų paltusų išteklių atkūrimo planas.
(2)
2007 m. rugsėjo mėn. įvykusiame 29-ajame metiniame susitikime NAFO priėmė keletą šio išteklių atkūrimo plano pakeitimų. Tie pakeitimai susiję su sustiprintomis pranešimo apie sužvejotų žuvų kiekį priemonėmis ir papildomomis kontrolės priemonėmis, skirtomis sustiprinti į NAFO reguliuojamą rajoną įplaukiančių ir iš jo išplaukiančių laivų tikrinimus jūroje.
(3)
Todėl, siekiant įgyvendinti išteklių atkūrimo plano pakeitimus, būtina iš dalies pakeisti Reglamentą (EB) Nr. 2115/2005,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2115/2005 iš dalies keičiamas taip:
1.
Įterpiamas šis straipsnis:
„5a straipsnis
Įplaukimas į NAFO reguliuojamą rajoną
1. 5 straipsnio 1 dalyje nurodyti žvejybos laivai gali įplaukti į NAFO reguliuojamą rajoną žvejoti juodųjų paltusų tik jei:
a)
laive esantis bet kokių sužvejotų žuvų kiekis nesiekia 50 tonų; arba
b)
tie laivai laikosi 2, 3 ir 4 dalyse nustatytos tvarkos.
2. Jei žvejybos laive yra 50 ar daugiau tonų žuvų, sužvejotų ne NAFO reguliuojamame rajone, toks laivas el. paštu arba faksu likus ne mažiau kaip 72 valandoms iki įplaukimo į NAFO reguliuojamą rajoną NAFO sekretoriatui praneša:
a)
laive esantį sužvejotų žuvų kiekį;
b)
padėtį (platumą ir ilgumą), kurioje, laivo kapitono skaičiavimu, laivas pradės žvejoti; ir
c)
numatomą atplaukimo į tą padėtį laiką.
3. Jei gavęs 2 dalyje nurodytą pranešimą patikrinimo laivas praneša apie ketinimą atlikti tikrinimą, jis žvejybos laivui nurodo numatomo tikrinimo vietos koordinates. Tikrinimo vieta turi būti ne toliau kaip 60 jūrmylių nuo padėties, kurioje, žvejybos laivo kapitono skaičiavimu, laivas pradės žvejoti.
4. 2 dalyje nurodytas žvejybos laivas gali pradėti žvejoti bet kuriuo iš toliau išvardytų atvejų:
a)
jei jis gauna NAFO sekretoriato pranešimą, kad žvejoti galima;
b)
jei atlikęs 3 dalyje nurodytą tikrinimą patikrinimo laivas jam praneša, kad žvejoti galima;
c)
jei per tris valandas nuo žvejybos laivo atplaukimo į pagal 3 dalį paskirtą tikrinimo vietą patikrinimo laivas nepradėjo tikrinimo;
d)
jei iki įplaukdamas į NAFO reguliuojamą rajoną nei iš NAFO sekretoriato, nei iš patikrinimo laivo jis negauna pranešimo, kad patikrinimo laivas ketina atlikti tikrinimą pagal 3 dalį.“
2.
6 straipsnis iš dalies keičiamas taip:
a)
1 dalies b punktas pakeičiamas taip:
„b)
apie juodųjų paltusų kiekį, sužvejotą per 5 dienas, įskaitant ir tuos atvejus, kai žuvų nesužvejota. Šis pranešimas pirmą kartą perduodamas ne vėliau kaip iki dešimtos dienos nuo laivo įplaukimo į NAFO 2 parajonį ir 3KLMNO kvadratus pabaigos;“;
b)
2 ir 3 dalys pakeičiamos taip:
„2. Valstybės narės, gavusios 1 dalyje numatytus pranešimus, juos persiunčia Komisijai. Komisija 1 dalies b punkte numatytą pranešimą nedelsdama persiunčia NAFO sekretoriatui.
3. Jei manoma, kad pagal 2 dalį praneštas sužvejotų juodųjų paltusų kiekis viršija 75 % valstybėms narėms skirtos kvotos, laivų kapitonai 1 dalies b punkte nurodytus pranešimus siunčia kas tris dienas.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 30 d.